Upravni odbor PFS Prijedor na osnovu člana 35. Statuta PFS Prijedor na sjednici održanoj 11.08.2023. godine usvojio je

**P R O P O Z I C I J E**

**takmičenja Četvrte lige PFS Prijedor u takmičarskoj 2023/2024. godini**

**Opšte odredbe**

Član 1.

Ovim Propozicijama utvrđuje se način organizovanja i provođenja takmičenja Četvrte lige PFS Prijedor u takmičarskoj 2023/2024. godini.

### Način organizovanja takmičenja

Član 2.

Četvrta liga PFS Prijedor u tak.2023/2024. godini broji 10 klubova.

Na kraju takmičarske 2023/2024. godine, članovi Četvrte lige će biti:

Klubovi Regionalne lige FS RS grupa „zapad“ ukoliko su izgubili status u Regionalnoj ligi i

prvoplasirani klub Pete lige PFS Prijedor.

Četvrta liga PFS Prijedor u takmičarskoj 2024/2025 godini brojat će 10 klubova.

Klub Četvrte liga PFS Prijedor na kraju takmičarske 2023/2024 godine koji se bude nalazio iznad granice ispadanja klubova u Petu ligu PFS Prijedor odigrat će jednu baraž utakmicu sa drugoplasiranom ekipom Pete lige PFS Prijedor za popunu Četvrte lige PFS Prijedor. Mjesto i vrijeme odigravanja baraž utakmice bit će određeno žrijebom.

Ukoliko ni jedan klub iz Regionalne lige FS RS ne dođe u IV ligu PFS Prijedor neće se igrati baraž, nego će popunu izvršiti klub Pete lige PFS Prijedor koji je zauzeo drugo mjesto na tabeli.

Od takmičarske 2024/2025 godine svaki klub Četvrte lige morat će imati jednu omladinsku selekciju koja će se takmičiti u odgovarujećem takmičenju na nivou PFS Prijedor.

Ukoliko dođe do reorganizacije takmičenja u FSRS za takmičarsku 2024/2025 godinu, Upravni odbor PFS Prijedor će na osnovu Odluke reorganizovati svoje takmičenje Četvrte lige PFS Prijedor.

**Uslovi za učešće u takmičenju**

Član 3.

Za učešće u takmičenju u Četvrtoj ligi PFS Prijedor klubovi su obavezni pored ostalog da ispunjavaju slijedeće uslove:

1. Teren sa travnatom podlogom,sa dimenzijama po standardima FIF-a, udaljenog od gledališta najmane 3 metra od uzdužne linije igrališta i najmanje 5 metara od poprečne linije, najmanja visina ograde 120 cm.

2. Zaštitne kabine za rezervne igrače i stručna rukovodstva klubova za najmanje 13 osoba kao i odvojenu kabinu za delegata utakmice. Kabine se postavljaju na uzdužnoj strani igrališta i najmanje 3 metra udaljena od terena za igru, a omeđene su tehničkim prostorom.

3. Svlačionice za obe ekipe i posebna svlačionica za sudije. Sve svlačionice trebaju imati kupatila sa toplom vodom, u igračkoj svlačionici najmanje 4 tuša i jedan toalet.

4. Posebna prostorija za sastavljanje zapisnika.

5. Prijem terena vrši Komisija za prijem terena PFS Prijedor, a zapisnik o prijemu treba da je javno istaknut u prostoriji za sastavljanje zapisnika.

6. Klub je dužan ispunjavati uslove stručnog pedagoškog rada .

#### Organizacija takmičenja

Član 4.

Takmičenjem rukovodi UO PFS Prijedor preko Komesara za takmičenje kome je UO PFS Prijedor povjerio ove poslove, u daljem tekstu Komesar za takmičenje.

Član 5.

Takmičenje u Četvrtoj ligi PFS Prijedor provodi se po dvostrukom bod sistemu a prema kalendaru takmičenja koji donosi Upravni odbor PFS Prijedor, najkasnije 15 dana prije početka jesenjeg, odnosno proljetnog dijela prvenstva. Raspored utakmica određuje se žrijebom.

Član 6.

Utakmice se igraju dva puta po 45 (četrdeset pet) minuta uz diskreciono pravo sudije računanja nadoknade vremena. Odmor između poluvremena traje najviše 15 minuta.

Član 7.

Prilikom obavljanja žrijeba za učestvovanje u takmičenju koje se održava najkasnije 15 dana prije početka takmičarske sezone klubovi su obavezni dostaviti slijedeće:

* naziv igrališta na kome će igrati utakmice
* mjesto i vrijeme odigravanja utakmica
* boja opreme i rezervnu boju sa kojom će klub nastupati
* kontakt telefon kluba
* zvanični e mail kluba za prijem elektronske pošte
* kontakt osobu

Član 8.

Dva poslednja prvenstvena kola redovnog takmičenja, igraju se istog dana i u isto vrijeme, jedino može doći do promjene termina utakmica klubova koji ne utiču direktno na plasman.

Član 9.

Utvrđeni raspored takmičenja može se mijenjati i to u skladu sa članom 18.19. i 20. Pravilnika o fudbalskim takmičenjima FSRS , ukoliko je zahtjev za izmjenu termina podnijet sedam dana od dana utvrđenog za odigravanje utakmice.

Ukoliko je zahtjev podnijet nakon roka iz prethodnog stava, neophodna je saglasnost i drugog kluba, a odluku o ovom zahtjevu u ovom slučaju donosi Komesar za takmičenje.

**Dužnost klubova**

Član 10.

Klub domaćin je obavezan pripremiti teren za igru, a odluku o podobnosti terena za odigravanje utakmice donosi glavni sudija.

Član 11.

Klub je dužan na teren doći 60 minuta prije početka utakmice i nastupiti sa najboljim sastavom. Тakmičenje IV lige administrativno se vodi putem informacionog sistema COMET, te je u tu svrhu klub domaćin obavezan delegatu utakmice obezbijediti zasebnu prostoriju (kancelariju) u kojoj moraju biti obezbijeđeni računar sa internet konekcijom i štampačem.

Član 12.

Klub domaćin dužan je da preduzme sve mjere u cilju obezbjeđenja ličnosti: članova ekipa, sudija i delegata, prije utakmice, za vrijeme odigravanja utakmice i po završetku utakmice, sve do napuštanja igrališta i mjesta odigravanja utakmice.

Domaći klub je takođe dužan da obezbijedi odgovarajuću dežurnu redarsku službu sa dovoljnim brojem redara, te prisustvo pripadnika policije, ljekara ili fizioterapeuta, dežurnog sanitetskog vozila sa nosilima.

Bez prijave o javnom skupu policiji, sanitetskog vozila (zamjensko motorno vozilo), ljekara ili fizioterapeuta i redara utakmica se neće igrati.

Ukoliko nema pripadnika policije, klub i delegat utakmice sa komesarom za bezbijednost kluba domaćina i predstavnicima oba kluba treba da napravi poseban zapisnik na koji stavlja najmanje četiri (4) redara, evidentira ih sa njihovim ličnim podacima i potpisom, a koji odgovaraju za bezbjedonosnu situaciju na stadionu za vrijeme odigravanja utakmice.

Član 13.

Za vrijeme odigravanja utakmice u igralištu, pored terena za igru, u zaštitnim kabinama mogu se nalaziti slijedeća lica:

1. službeni predstavnik kluba sa akreditacijom
2. šef stručnog štaba i trener sa licencom
3. rezervni igrači u sportskoj opremi (sedam)
4. ljekar
5. fizioterapeut sa akreditacijom

Ukoliko klub Četvrte lige PFS Prijedor na prvenstvenoj utakmici nastupi bez nekog od obavezno licenciranih lica koja se moraju nalaziti u zaštitnoj kabini tokom utakmice snosit će sankcije predviđene prema odredbama Disciplinskog pravilnika FSRS za ovu vrstu prekršaja.

Navedena lica obavezna su posjedovati odgovarajuću licencu koju izdaje PFS Prijedor, FSRS ili FS BiH. Predstavnik kluba, pomoćni trener i trener ne mogu biti ista osoba. Predstavnik kluba ne može obavljati dužnost glavnog ili pomoćnog trenera, te u slučaju pokušaja ponašanja obnašanja navedene funkcije, službena lica dužna su da ga udalje iz tehničkog prostora.

**Najmanji broj igrača u igri**

Član 14.

Igrači koji nisu upisani do početka utakmice u zapisnik ne mogu nastupati na utakmici.

Igrači koji ne nastupe od početka utakmice mogu naknadno ući u igru sve do kraja utakmice na način predviđen Pravilima fudbalske igre, ukoliko su prije početka igre upisani u zapisnik kao zamjenici.

Ako jedan tim za vrijeme utakmice ostane sa manje od sedam igrača, sudija je dužan da trajno prekine utakmicu.

Član 15.

Svaki klub prijavljuje u zapisnik 20 igrača.

U igri učestvuje 11 prijavljenih igrača, a tokom utakmice mogu se izvršiti najviše (5) pet izmjena u tri intervala, izmjena u poluvremenu se ne računa u redovna tri intervala.

Predstavnici klubova dostavljaju delegatu sastav ekipa 45 minuta prije početka utakmice.

Član 16.

Ekipe na jednoj utakmici ne mogu igrati u istim ili sličnim bojama dresova. Dresove će promijeniti domaća ekipa ako ne igra u svojim dresovima čiju je boju ranije pismeno prijavila prije početka prvenstva, a ako su obe ekipe najavile istu boju dresa dresove će promjeniti domaća ekipa.

**Pravo nastupa igrača**

Član 17.

Na utakmicama stalnih takmičenja mogu nastupati samo igrači koji su stekli pravo igranja po osnovu izvršene registracije, a prije početka utakmice su upisani u zapisnik sa utakmice kao igrači ili zamjenski igrači, izuzev igrača koji se nalaze pod kaznom ili suspenzijom nadležnog fudbalskog organa, kao i igrača koji se nalaze na izdržavanju kazne zatvora.

Na utakmicama u RS i izvan RS mogu nastupiti igrači koji su stekli pravo igranja na tim utakmicama odredbama Pravilnika o registracijama klubova i igrača i statusu i transferu igrača FS BiH.

Izuzetno od odredbi stava 3. ovog člana, na prvenstvenim i kup utakmicama, kao i utakmicama dodatnih kvalifikacija, ne mogu nastupati igrači koji su po bilo kojem osnovu registrovani i čije su registracije objavljene nakon roka od 30 (trideset) dana prije odigravanja rasporedom utvrđene posljednje prvenstvene utakmice.

Pod javnim utakmicama se podrazumijeva svaka utakmica koja se igra u okviru nekog takmičenja, kao i utakmica koja se javno objavljuje preko sredstava javnog informisanja (prijateljska ili humanitarna), ili utakmica koja donosi prihod u bilo kojem vidu.

Na prvenstvenim utakmicama mogu nastupiti igrači koji su stekli pravo nastupa prema odredbama Pravilnika o registraciji klubova i igrača, transferu i statusu igrača FS BiH i Pravilniku o registraciji klubova i igrača FS RS, u koliko su navršili 17 godina života kao i igrači koji su navršili 16 godina, ali sa obaveznim specijalističkim ljekarskim pregledom kojim se oglašava sposobnost za nastupanje na utakmicama seniorskog uzrasta.

U sastavu prijavljenog tima moraju se nalaziti najmanje dva igrača mlađa od 21 godine života. Klubovi su obavezni da u toku cijelog toka utakmice nastupaju sa jednim igračem uzrasta do 21.godine. Pod igračem uzrasta do 21.godine podrazumijeva se igrač koji na dan 01.januara takmičarske godine nije bio stariji od 21.godinu. (Pod igračem do 21 godine u takmičarskoj sezoni 2023/2024 godina smatraju se igrači rođeni 01.januar 2002.godine i mlađi)

U slučaju izlaska igrača ovog uzrasta, umjesto njega u igru može ući samo igrač uzrasta do 21. godine.

Ukoliko igrač do 21.godine napusti teren za igru, a tim nema igrača uzrasta koji će ga zamijeniti nakon izlaska, tim nastavlja utakmicu sa igračem manje, bez prava na zamjenu.

**Identitet igrača**

Član 18.

Na prvenstvenim utakmicama mogu nastupiti samo igrači čiji je identitet utvrđen putem fotografije iz COMET sistema (početna postava sa fotografijom), a u slučaju da COMET nije u funkciji identitet će se utvrditi na osnovu štampane ID kartice (iz COMET sistema), ili

javne isprave (lične karte ili pasoša). U slučaju da igrač ne posjeduje identifikacioni dokument delegat neće dozvoliti nastup igraču.

Identitet igrača se utvrđuje prije početka utakmice, a za vrijeme odmora između dva dijela igre i neposredno po okončanoj utakmici, za igrače koji su kasnili na početak utakmice, odnosno na početak drugog poluvremena, ali i za igrače kojima se posumnja u ispravnost izvršenog identiteta a upisani su u zapsinik utakmice.

Svaki igrač mora imati u COMET sistemu unesen period važenja ljekarskog pregleda i period za koji je uplaćena članarina.

Ljekarski pregled igrača važi 6 mjeseci, ista odredba važi i za specijalni ljekarski pregled koji važi 6 mjeseci za igrača juniora za nastup u prvoj ekipi i mora biti upisan u COMET sistem.

Igrač koji nije upisan u zapisnik utakmice, kao i igrač koji nije izvršio ljekarski pregled, ili mu nije upisana članarina, ne može nastupati na prvenstvenim utakmicama.

**Delegat utakmice**

Član 19.

Za prvenstvene utakmice Komesar za takmičenje određuje delegata utakmice, koji zastupa takmičarsko rukovodstvo i ima vrhovni nadzor na utakmici. Ukoliko na utakmicu IV lige ne dođe delegirani delegat, njegovu dužnost preuzima sudija utakmice.

Delegat IV lige obavještava se o utakmici elektronskim putem od strane administartivnog sekretarijata PFS PD, putem email-a iz COMET informacionog sistema sa jasno naznačenim mjestom, vremenom, terminom i ekipama učesnicama utakmice.

Delegat utakmice obavezan je prije početka, za vrijeme i po okončanoj utakmici unijeti sve relevantne podatke u informacioni sistem COMET na način kako je to definisano.

Delegat je dužan u roku od 24 sati po odigranoj utakmici u delegatski izvještaj u rubriku Dokumenti unijeti spiskove igrača i prijavu javnog skupa.

Ukoliko na utakmici dođe do incidenta, prekida utakmice ili isključenja igrača, na zahtjev Komesara za takmičenje ili Komesara za sudije i suđenje , delegat je obavezan dostaviti dopunski izvještaj o dešavanjima na utakmici.

Ako delegat utakmice utvrdi da trener nema licencu i propisnu člansku legitimaciju, neće mu dozvoliti ulazak u ograđeni dio terena.

Delegat utakmice je obavezan da 60 minuta a najkasnije 45 minuta prije početka utakmice održi sastanak sa predstavnicima klubova, licenciranim komesarom za bezbijednost, sudijama utakmice i predstavnikom policije ukoliko je prisutan.

**Sudije**

Član 20.

Prvenstvene utakmice IV lige PFS Prijedor vode sudije sa liste sudija Područne lige, kao i sudije sa više liste ukoliko ih takmičarski organ odredi za obavljanje dužnosti.odnosno liste koju je usvojio UO PFS Prijedor, a za određenu utakmicu odredi Komesar za suđenje.

Sudija IV lige obavještava se o utakmici elektronskim putem od strane administartivnog sekretarijata UFSI PFS PD, putem email-a iz COMET informacionog sistema sa jasno naznačenim mjestom, vremenom, terminom i ekipama učesnicama utakmice.

Utakmice se mogu igrati samo na terenu koji je podoban na igru.

Utvrđivanje nepododbnosti terena mora biti izvršeno u prisustvu sudije i kapitena oba kluba i to u trenutku koji je službeno određen za početak utakmice.

Sudija i delegat su obavezni da u zapisnik unesu zaključak o nepodobnosti terena i zapisnik dostave takmičarskom organu u roku od 24 sata uz prethodno telegrafsko obavještenje.

Sudija je dužan da sa delegatom po završetku utakmice sravni podatke o rezultatu utakmice i kretanju rezultata, opomene, isključenje igrača i izmjene igrača.

Ukoliko se radi o prekidu utakmice, neredu, tuči, uključujući i eventualne prijave i sl. , sudija je dužan da dostavi poseban izvještaj.

Za utakmice Četvrte lige određuju se tri sudije.

**Zapisnik**

Član 21.

Delegat sastavlja zapisnik u prisutvu glavnog sudije i predstavnika ekipa, i isti se sačinjava putem informacionog sistema COMET, te po okončanoj utakmici sravnjavaju delegat i sudija, nakon čega delegat zaključi fer play-a, a sudija je obavezan svojim elektronskim potpisom zaključiti utakmicu isključivo na stadionu u prostorijama gdje je sačinjen zapisnik.

Klubovi su obavezni prije početka utakmice u propisanom roku dostaviti ovjeren i potpisan spisak igrača i službenih lica na propisanom obrascu, prijavu javnog skupa ili potvrdu o prijavi javnog skupa kao i ovlaštenje za predstavnika kluba.

**Registracija utakmice**

Član 22.

Ako na utakmicu nije uložena žalba, a ne postoje uslovi za registraciju po službenoj dužnosti sa 3:0 (par forfe) utakmica se registruje postignutim rezultatom.

Ako je prvostepena odluka pravosnažna ili je donijeta drugostepena odluka koja je konačna, jednom registrovana utakmica ne može biti poništena, izuzev u postupku za preispitivanje zakonitiosti.

Komesar za takmičenje vrši registraciju utakmica najkasnije u roku od 30 dana od dana odigravanja utakmice.

Ako je uložena žalba, rok za registraciju utakmice utakmice se produžava do konačne odluke.

**Utvrđivanje plasmana**

Član 23.

Tim koji pobijedi na utakmici osvaja 3 (tri) boda, a u slučaju neriješenog rezultata oba tima osvajaju po 1 (jedan) bod.

Komesar za takmičenje sačinjava tabele za jesenji i proljećni dio prvenstva. Tabele za proljećni dio prvenstva predstavljaju konačne tabele prvenstva za cijelu takmičarsku godinu.

Ako timovi osvoje isti broj bodova, odlučuje razlika između datih i primljenih golova. U slučaju da je ova razlika jednaka, bolje mjesto zauzima tim koji je postigao više golova, a u koliko su timovi i u tome jednaki, onda dijele mjesta na tabeli koja im pripadaju.

Izuzetno, ako je riječ o mjestu koje odlučuje prvaka, ili o mjestu koje odlučuje o prelazu u višu ili nižu ligu, odnosno učešće u takmičenju doigravanja (baraža), u slučaju istog broja osvojenih bodova dva ili više timova, plasman na tabeli se sačinjava na osnovu dodatne – pomoćne tabele od rezultata koji su postignuti u međusobnim susretima odnosnih timova, za koji se sačinjava tabela.

Plasman na dodatnoj pomoćnoj tabeli, utvrđuje se zbirom osvojenih bodova. Ako je zbir bodova jednak, odlučuje razlika između datih i primljenih golova.

Ako je razlika jednaka, odlučuje veći broj postignutih golova u gostima (kada je u pitanju tabela od dva kluba), odnosno veći broj postignutih golova (kada je u pitanju tri ili više klubova). Ako se ni na ovakav način ne može doći do rješenja, onda se odigravaju utakmice između zainteresovanih klubova, i to:

* dvije utakmice po dvostrukom kup sistemu, ako su u pitanju dva kluba,
* tri utakmice po jednostrukom bod sistemu na neutralnom terenu, ako su u pitanju tri kluba,
* potreban broj utakmica po jednostrukom kup sistemu,na neutralnom terenu, ako su u pitanju četiri ili više klubova.

Ukoliko se sa tim saglase zainteresovani klubovi, umjesto odigravanja ovih utakmica, pitanje pobjednika može se utvrditi putem žrijeba koji sprovodi Komesar za takmičenje.

**Žalbe**

Član 24.

Žalbe po svim osnovama moraju se telegrafski ili telefonski najaviti u roku od 24 sata po odigravanju utakmice, a obrazloženje sa dokazom o uplaćenoj taksi ima se dostaviti u roku od 48 sati po odigravanju utakmice.

Ukoliko rok za ulaganje žalbe ističe u nedelju ili na praznik rok za ulaganje žalbe se produžava za prvi naredni radni dan.

Žalba na utakmice poslednja dva kola prvenstva najavljuju se i dostavljaju u skraćenim rokovima, odnosno moraju se telegrafski najaviti u roku od 24 časa a dostaviti u roku od 2 (dva) dana od dana odigravanja utakmice.

Žalba se dostavlja Komesaru za takmičenje Četvrte lige PFS Prijedor.

Uz žalbu dostaviti dokaz o uplaćenoj taksi.

Član 25.

Neblagovremeno najavljene, neobrazložene, netaksirane ili nedovoljno taksirane žalbe neće se uzimati u postupak.

Odluke po uloženim žalbama bit će donijete u roku od petnaest dana od dana prijema žalbe.

Član 26.

Žalbe u prvom stepenu rješava nadležni takmičarski organ PFS Prijedor

Član 27.

Žalba na prvostepenu odluku može se podnijeti Apelacionoj komisiji PFS Prijedor u roku od osam dana od prijema odluke prvostepenog organa, uz dokaz o uplaćenoj taksi.

Drugostepena odluka mora biti donesena u roku od 15 dana od dana prijema žalbe.

Drugostepena odluka je konačna.

Član 27.

U interesu regularnosti takmičenja, organ koji donosi odluke može utvrditi i skraćeni rok žalbenog postupka.

**Disciplinske odredbe**

Član 29.

O disciplinskim prekršajima klubova, igrača, članova stručnog štaba i tehničkog rukovodstva i funkcionera klubova koji učestvuju u takmičenju odlučuje se na osnovu Disciplinskog pravilnika FS RS.

Žalba na odluku prvostepenog organa se podnosi u roku od osam dana od prijema odluke uz dokaz o uplaćenoj taksi.

Drugostepeni organ će odluku donijeti u roku od 15 dana od prijema žalbe. Drugostepena odluka po disciplinskom prekršaju je konačna.

Član 30.

U slučaju neopravdanog neodigravanja ili napuštanja terena za igru na utakmicama stalnih takmičenja PFS Prijedor kluba Četvrte lige , shodno počinjenom prekršaju, kazniće se:

* novčanom kaznom u iznosu do 500,00 KM

U ponovljenom slučaju neopravdanog neodigravanja ili napuštanja terena za igru stalnih takmičenja PFS Prijedor odnosno neopravdanom napuštanju takmičenja kluba Četvrte lige, shodno počinjenom prekršaju kazniće se klub Četvrte lige PFS Prijedor

* oduzimanjem do šest bodova odnosno do šest negativnih bodova.

**Finansijske odredbe**

Član 31.

Prihodi sa prvenstvenih utakmica pripadaju domaćinu

Član 32.

Svaka prvenstvena utakmica podliježe slijedećim troškovima, koje snose klubovi i PFS Prijedor:

* Delegatu i sudijama za utakmice IV lige PFS Prijedor isplaćuje se naknada troškova od strane klubova domaćina, prema sljedećem:
* Glavni sudija 100,00 KM
* Asistent sudije 70,00 KM
* Delegat 80,00 KM
* Ukoliko na utakmicu ne dođe jedan od klubova, službenim licima se isplaćuje (delegatu puni iznos takse, sudijama po 50% takse.
* posmatraču se isplaćuje naknada putem kancelarije PFS Prijedor,

ako ga angažuje savez

Sve isplate klubovi vrše prije početka utakmice ili putem tekućeg računa službenim licima u roku od tri dana.

Član 33.

Upravni odbor PFS Prijedor prije početka prvenstva donosi odluku o visini kotizacije koju su klubovi obavezni da uplate prema dinamici uplata koja je regulisana u odluci.

Klub koji ne izvrši obaveze iz prethodnog stava ovog člana ne može nastupiti u takmičenju Područne lige PFS Prijedor

Član 34.

Upravni odbor PFS Prijedor prije početka prvenstva donosi odluku o visini troškova službenih lica , a koji se odnose na takse, dnevnice i troškove prevoza.

**Završne odredbe**

Član 35.

Za sve što nije predviđeno ovim Propozicijama, važe odredbe Pravilnika o fudbalskim takmičenjima, Pravila fudbalske igre i Disciplinskog pravilnika FSRS.

Član 36.

Propozicije stupaju na snagu danom donošenja, a primjenjuju se od takmičarske 2023/2024. godine.

Predsjednik

Mile Mandić